## Rješenje kojim se društvu Adris Resorts d.o.o., Rovinj, odobrava objavljivanje ponude za preuzimanje društva Cromaris d.d., Zadar

### NN 83/2011 (18.7.2011.), Rješenje kojim se društvu Adris Resorts d.o.o., Rovinj, odobrava objavljivanje ponude za preuzimanje društva Cromaris d.d., Zadar

HRVATSKA AGENCIJA ZA NADZOR FINANCIJSKIH USLUGA

1784

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, povodom Zahtjeva društva Adria Resorts d.o.o., Rovinj, Obala Vladimira Nazora 1, za odobrenje objavljivanja ponude za preuzimanje društva Cromaris d.d., Zadar, Trg tri bunara 5, na sjednici održanoj 7. srpnja 2011, donijela je

RJEŠENJE

1. Društvu Adria Resorts d.o.o., Rovinj, Obala Vladimira Nazora 1, odobrava se objavljivanje ponude za preuzimanje društva Cromaris d.d., Zadar, Trg tri bunara 5.

2. Ovo Rješenje objavit će se u »Narodnim novinama«.

Obrazloženje

I. Društvo Adria Resorts d.o.o., Rovinj, Obala Vladimira Nazora 1 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 9. lipnja 2011. na temelju odredbe članka 24. stavak 1. Zakona o preuzimanju dioničkih društava (dalje u tekstu: ZPDD), Zahtjev za odobrenje objavljivanja ponude za preuzimanje društva Cromaris d.d., Zadar, Trg tri bunara 5, ponudu za preuzimanje i isprave iz članka 22. stavak 3. Zakona, a 7. srpnja 2011. tražene izmjene i dopune teksta ponude za preuzimanje.

II. Sukladno odredbi članka 2. stavak 1. točka 1. podtočka a) alineja 2. ZPDD-a, ciljno društvo je dioničko društvo koje ima više od 100 dioničara i čiji temeljni kapital iznosi najmanje 30.000.000,00 kn. Dalje, sukladno stavku 2. navedenog članka, smatra se da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara.

Prema javno dostupnim podacima sudskog registra, temeljni kapital društva Cromaris d.d., Zadar, Trg tri bunara 5, iznosi 214.889.400,00 kn. Dalje, prema podacima registra Središnjeg klirinškog depozitarnog društva d.d., Zagreb, Heinzelova 62/a, vidljivo je da je 30. travnja, 31. ožujka i 28. veljače 2011. navedeno društvo imalo više od 100 dioničara.

Slijedom izloženog, društvo Cromaris d.d., Zadar je, sukladno citiranoj odredbi ZPDD-a, ciljno društvo.

III. Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 1. ZPDD-a, 9. svibnja 2011, stjecanjem 1.109.810 redovnih dionica Ciljnog društva, bez nominalne vrijednosti, što predstavlja 72,07 % udjela u temeljnom kapitalu Ciljnog društva i daje 72,07 % glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao u postupku povećanja temeljnog kapitala Ciljnog društva izdanjem dionica javnom ponudom.

Upis povećanja temeljnog kapitala u sudski registar proveden je na temelju rješenja Trgovačkog suda u Zadru donesenog pod poslovnim brojem Tt-11/618-2, dana 9. svibnja 2011. godine.

Nakon predmetnog stjecanja Ponuditelj, zajedno s prethodno stečenih 361.438 redovnih dionica Ciljnog društva, drži ukupno 1.471.248 redovnih dionica Ciljnog društva s pravom glasa, bez nominalne vrijednosti, što predstavlja 95,54 % udjela u temeljnom kapitalu Ciljnog društva i daje 95,54% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenog stjecanja, isti nije sklapao druge pravne poslove u cilju stjecanja dionica Ciljnog društva.

IV. Cijena koju se Ponuditelj u ponudi za preuzimanje obvezuje platiti po dionici iznosi 139,54 kuna.

Dionice Ciljnog društva nisu uvrštene na uređenom tržištu pa je prilikom ocjene zakonitosti cijene u ponudi za preuzimanje valjalo uzeti u obzir cijenu po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze objavljivanja ponude za preuzimanje Ciljnog društva.

Prema podacima dostupnima Agenciji i podacima iz dokumentacije priložene uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze iznosi 139,54 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 139,54 kune po dionici, određena u skladu s odredbom članka 16. stavak 2. Zakona.

V. Ponuditelj je imatelj 1.471.248 redovnih dionica Ciljnog društva, a temeljni kapital Ciljnog društva podijeljen je na 1.540.000 redovnih dionica, bez nominalne vrijednosti, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 68.752 redovne dionice Ciljnog društva.

Uvidom u potvrdu Središnjeg klirinškog depozitarnog društva d.d., kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Zagrebačka banka d.d., Zagreb, kao garanta, u korist osoba koje će pohraniti svoje dionice u ponudi za preuzimanje.

VI. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno kao u točki 1. izreke.

VII. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbi članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10, 58/11).

VIII. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/7

Urbroj: 326-111-11-5

Zagreb, 7. srpnja 2011.

Predsjednik Uprave
Ante Samodol, v. r.

Rješenje, NN 83/2011-1784